## Uredba o izmjeni i dopunama Uredbe o Uredu za ljudska prava

### NN 15/2009 (4.2.2009.), Uredba o izmjeni i dopunama Uredbe o Uredu za ljudska prava

VLADA REPUBLIKE HRVATSKE

318

Na temelju članka 26. stavaka 1. i 4. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 29. siječnja 2009. godine donijela

UREDBU

O IZMJENI I DOPUNAMA UREDBE O UREDU ZA LJUDSKA PRAVA

Članak 1.

U Uredbi o Uredu za ljudska prava (»Narodne novine«, br. 22/2001, 70/2001, 3/2006, 100/2007 i 29/2008), u članku 2. dodaje se novi stavak 3. koji glasi:

»Za obavljanje poslova iz djelokruga Ureda ustrojavaju se unutarnje ustrojstvene jedinice:

a) Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana

b) Odjel za praćenje provedbe Nacionalnog programa zaštite i promicanja ljudskih prava, te suradnju s organizacijama civilnoga društva.«.

Dosadašnji stavak 3. postaje stavak 4.

Članak 2.

Iza članka 2. dodaju se članci 2.a i 2.b koji glase:

»Članak 2.a

Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana

Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana izrađuje nacrte nacionalnih dokumenata na području suzbijanja trgovanja ljudima te ih dostavlja Vladi Republike Hrvatske na usvajanje; izrađuje prijedloge operativnih planova u cilju provedbe ciljeva i mjera zadanih nacionalnim dokumentima za suzbijanje trgovanja ljudima i dostavlja ih Vladi Republike Hrvatske na usvajanje; priprema sjednice Operativnog tima i Nacionalnog odbora za suzbijanje trgovanja ljudima, budući da se unutar Odjela nalazi Tajništvo Nacionalnog odbora za suzbijanje trgovanja ljudima; razrađuje pojedine mjere i aktivnosti dane u nadležnost Ureda za ljudska prava Nacionalnim programom ili planom za suzbijanje trgovanja ljudima kao i Operativnim planom; u suradnji s nacionalnim koordinatorom koordinira rad tijela državne uprave i organizacija civilnoga društva na području suzbijanja trgovanja ljudima; daje prethodno mišljenje na zakonodavne prijedloge, te podzakonske akte vezane uz problematiku trgovanja ljudima; nadzire provedbu operativnih planova i nacionalnih dokumenata na području suzbijanja trgovanja ljudima; zaprima i analizira očitovanja nadležnih tijela o provedbi mjera iz njihove nadležnosti vezanih uz provođenje nacionalnih dokumenata na području suzbijanja trgovanja ljudima, te priprema godišnje izvješće o provedbi operativnih planova koje dostavlja na usvajanje Vladi Republike Hrvatske; vodi objedinjenu bazu podataka identificiranih žrtava trgovanja ljudima u Republici Hrvatskoj, u suradnji s Ministarstvom unutarnjih poslova; u cilju podizanja javne svijesti osmišljava preventivne aktivnosti, te organizira seminare i okrugle stolove za obrazovanje ciljanih skupina o fenomenu trgovanja ljudima; prati rad organizacija civilnoga društva koje su aktivne na području suzbijanja trgovanja ljudima te pružanja pomoći i zaštite žrtvama trgovanja ljudima.

Redovito surađuje s međunarodnim institucijama na području suzbijanja trgovanja ljudima i ima obvezu izrade izvješća o provedbi međunarodnih instrumenata za zaštitu ljudskih prava koje je Republika Hrvatska ratificirala.

Daje pravna očitovanja na predstavke građana upućene Uredu za ljudska prava, te upućuje zahtjeve za očitovanje drugim tijelima državne uprave; obavlja konzultacije, te daje pravne savjete građanima koji se osobno obrate Uredu za ljudska prava.

Članak 2.b

Odjel za praćenje provedbe Nacionalnog programa zaštite i promicanja ljudskih prava, te suradnju s organizacijama civilnoga društva

Odjel koordinira rad tijela državne uprave uključenih u provedbu mjera i aktivnosti Nacionalnog programa za zaštitu i promicanje ljudskih prava; koordinira, prati i vrednuje provedbu Nacionalnog programa za zaštitu i promicanje ljudskih prava; sukladno zaprimljenim prijedlozima nadležnih institucija, planira financijska sredstva potrebna za provođenje mjera iz Nacionalnog programa koje su dane u nadležnost Uredu za ljudska prava; provodi konzultacije s nositeljima mjera o ostvarenosti pojedinih mjera, planiranim aktivnostima i potrebnim financijskim sredstvima u narednom proračunskom razdoblju; priprema izvješće o napretku u provedbi Nacionalnog programa koje podnosi na usvajanje Vladi Republike Hrvatske; provodi vrednovanje ukupne provedbe Nacionalnog programa i njegovih učinaka na stanje ljudskih prava u Republici Hrvatskoj.

Godišnje raspisuje natječaje za dodjelu financijskih sredstava iz proračuna Ureda za ljudska prava organizacijama civilnoga društva koje su aktivne u području zaštite i promicanja ljudskih prava, prema prioritetnim područjima određenim natječajem; koordinira provedbu natječaja te rad stručnih radnih skupina; priprema nacrt odluke o raspodjeli sredstava putem natječaja; prati provedbu financiranih projekata i programa organizacija civilnoga društva; obrađuje izvješća organizacija civilnoga društva o provedenim projektima i programima za koje je odobrena financijska potpora iz proračuna Ureda za ljudska prava; surađuje s organizacijama civilnoga društva na području obrazovanja ciljanih skupina na teme zaštite i promicanja ljudskih prava, te organizira seminare i okrugle stolove radi podizanja javne svijesti o ljudskim pravima.«.

Članak 3.

U članku 3. iza stavka 3. dodaje se stavak 4. koji glasi:

"Radom odjela upravljaju načelnici odjela, koji imaju položaj čelnika unutarnjih ustrojstvenih jedinica. Za svoj rad načelnici odgovaraju predstojniku Ureda.«.

Članak 4.

U tabelarnom prikazu okvirnog broja državnih službenika, mijenja se okvirni broj državnih službenika potrebnih za obavljanje poslova iz djelokruga Ureda za ljudska prava.

Novi okvirni broj državnih službenika potrebnih za obavljanje poslova iz djelokruga Ureda prikazan je u tablici koja je sastavni dio ove Uredbe i objavljuje se u »Narodnim novinama«.

Članak 5.

Predstojnik Ureda za ljudska prava uskladit će, uz prethodnu suglasnost središnjeg tijela državne uprave nadležnog za službeničke odnose, Pravilnik o unutarnjem redu Ureda u roku od 15 dana od dana stupanja na snagu ove Uredbe.

Članak 6.

Ova Uredba stupa na snagu danom objave u »Narodnim novinama«.

Klasa: 022-03/09-01/01
Urbroj: 5030104-09-1
Zagreb, 29. siječnja 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA U UREDU ZA LJUDSKA PRAVA

|  |  |
| --- | --- |
|  | Državni službenici |
| Predstojnik Ureda, zamjenik predstojnika, pomoćnik predstojnika | 3 |
| Odjel za suzbijanje trgovanja ljudima i poslove međunarodne suradnje, te rad s predstavkama i pritužbama građana | 6 |
| Odjel za praćenje provedbe Nacionalnog programa zaštite i promicanja ljudskih prava, te suradnju s organizacijama civilnoga društva | 6 |
| UKUPNO | 15 |

Uredba, NN 15/2009-318